Gauteng-polisie gereed vir die langnaweekArgieffoto Sizakele Nkosi-Malobane, LUR vir gemeenskapsveiligheid in Gauteng, het Donderdag ŉ beroep op motoriste gedoen om oor die langnaweek, wat Vrydag met Vryheidsdag begin, baie versigtig op die paaie te wees. “Owerhede sal op hoë gereedheid wees om beslissend op te tree teen enige verkeersoortredings. Padveiligheid is almal se verantwoordelikheid en ek maan motoriste om seker te maak hulle kom alle padreëls na,” het Nkosi-Malobane bygevoeg. “Padongelukke dra by tot die kommerwekkende koers van sterftes in die provinsie. Dit kan grootliks toegeskryf word aan die houding en gedrag van padgebruikers. Dwelm- en alkoholmisbruik en onpadwaardige voertuig is maar net van die uitdagings wat die situasie vererger.” Sy het gesê voetgangers is ook ŉ groot deel van die statistiek van noodlottige ongelukke in Gauteng. “Die gebruik van selfone wanneer motoriste bestuur en voetgangers wat oorfone gebruik, lei ook tot sterftes. Dis baie belangrik dat mense hulself moet weerhou van alkohol- en dwelmmisbruik en om nie die pad oor te steek waar dit nie veilig is nie, soos snelweë.”